Diari Oficial de la Generalitat Valenciana


Sumari del DOGV 5992, del 14-04-2009 (2009/3871)

ORDE de 25 de març de 2009, de la Conselleria d'Infraestructures i Transport, per la qual es convoquen i regulen per a l'exercici 2009 ajudes per a l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana, acollides al règim de minimis.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5992

Data del DOGV
:   14-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3871


Data del document
:   25-03-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública
    * mitjans per a discapacitats
    * suport econòmic
    * empresa de transport
    * transportista
    * taxi
    * transport de viatgers

ORDE de 25 de març de 2009, de la Conselleria d'Infraestructures i Transport, per la qual es convoquen i regulen per a l'exercici 2009 ajudes per a l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana, acollides al règim de minimis. [2009/3871]
La consecució i el manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que la Direcció General de Transports i Logística desenvolupa per a la millora del transport públic en l'àmbit de la Comunitat Valenciana, com a eina bàsica per a la integració social. A este respecte, es considera de màxim interés assegurar l'accés a este sistema de transport públic a tota la població, incloses les persones amb problemes de mobilitat, de manera que es garantisca la igualtat en les condicions d'ús d'esta manera de transport. En este sentit es considera prioritari donar suport a la implantació d'estos transports públics adaptats a persones amb mobilitat reduïda en zones en què una menor oferta de transport públic dificulta l'accessibilitat i mobilitat d'este col·lectiu.
La implantació en estos vehicles d'autotaxi de sistemes d'accés a persones amb mobilitat reduïda representa, no obstant això, un elevat cost econòmic per al transportista autònom, per la qual cosa donat l'interés que la seua progressiva implantació revist per a facilitar la mobilitat d'estos col·lectius, la Direcció General de Transports i Logística, planteja per mitjà d'esta convocatòria, concedir ajudes econòmiques per a finançar l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana.
D'altra banda, les ajudes convocades complixen els requisits de la política europea de la competència en acollir-se al règim d'exempció de minimis de les empreses que operen en el sector del transport per carretera, previst en el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis (DOCE L 379/5, de 28 de desembre de 2006).
Per tot això, i ja que hi ha disponibilitat pressupostària i tenint en compte el que disposa la Llei 38/2003, General de Subvencions, i l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em conferix l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. És objecte d'esta convocatòria atorgar ajudes econòmiques per a l'adquisició de vehicles d'autotaxi adaptats per al transport de persones amb mobilitat reduïda a la Comunitat Valenciana.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes previstos en esta orde i d'acord amb l'ordenament jurídic vigent, i s'acullen estes ajudes al règim de minimis.
4. Les ajudes previstes en esta orde es finançaran a càrrec del crèdit contingut en el programa 513.30, línia T0816000 del capítol 7, dels pressupostos corresponents al 2009, de la Conselleria d'Infraestructures i Transport, amb un import global de 30.000 euros que quedarà ampliat automàticament si hi ha disponibilitats pressupostàries addicionals, en el supòsit de resultar insuficient per a atendre les peticions que, presentades en el termini, acrediten reunir els requisits establits en esta convocatòria.
5. Les ajudes seran atorgades fins que s'esgote la consignació pressupostària a què es referix l'apartat 4.
L'ampliació pressupostària es destinarà exclusivament per a l'adjudicació d'ajudes en les quanties que resulten procedents de conformitat amb esta convocatòria, als beneficiaris que formen part de la llista de reserva creada d'acord amb allò que s'ha assenyalat en l'article 10.2 d'esta convocatòria.
Article 2. Beneficiaris
1. Podran ser beneficiaris d'estes ajudes els titulars d'autoritzacions de taxi dels municipis de la Comunitat Valenciana, les persones físiques o jurídiques que hagen sol·licitat una llicència municipal de taxi i aquelles que estiguen tramitant l'autorització de transport VT davant de la Conselleria d'Infraestructures i Transport. El vehicle d'autotaxi adaptat per al transport de persones amb mobilitat reduïda no podrà haver sigut adquirit o adaptat amb anterioritat a l'1 de gener de 2008.
2. Els beneficiaris d'estes ajudes han de complir els requisits següents:
a) Estar al corrent en el compliment de les obligacions tributàries i de la Seguretat Social.
b) No tindre embargada l'autorització d'autotaxi.
c) No tindre pendent de pagament cap sanció imposada per infracció de la legislació en matèria de transport.
d) Els beneficiaris de les ajudes estaran obligats al compliment dels requeriments que amb caràcter general s'assenyalen en l'article 13.2 i 14 de la Llei General de Subvencions (Llei 38/2003, de 17 de novembre, publicada en el BOE del 18 de novembre).
3. Les condicions exigides per a tindre la condició de beneficiari hauran de complir-se a l'hora de presentar la sol·licitud.
Article 3. Requisits
Els que sol·liciten ser beneficiaris de les ajudes hauran de reunir els requisits i aportar la documentació a què es referix l'article 6 d'esta convocatòria.
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze en l'adquisició del corresponent vehicle adaptat.
Article 4. Quantia
1. L'adquisició de vehicles d'autotaxi adaptats al transport de persones amb mobilitat reduïda serà subvencionada fins a un màxim (exclòs l'IVA) de 30.000 euros per vehicle.
2. En tot cas l'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior a cent mil euros (100.000 €).
3. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 12.000 €, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, o llevat que la despesa s'haguera realitzat amb anterioritat a la sol·licitud de la subvenció.
L'elecció entre les ofertes presentades, que haurà de presentar-se junt amb la sol·licitud, es realitzarà de conformitat amb els criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.
Article 5. Sol·licituds; termini i lloc de presentació
1. Les sol·licituds d'ajuda previstes en esta orde s'hauran d'efectuar per mitjà d'instància formalitzada d'acord amb el model que s'adjunta com a annex I.
2. La instància de sol·licitud la firmarà el titular de l'autorització de taxi o la persona física o jurídica que haja sol·licitat una llicència municipal de taxi o una autorització de taxi VT, i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que conté esta.
3. Les sol·licituds, junt amb la documentació assenyalada en l'article 6, hauran de presentar-se, dirigides al director general de Transports i Logística, en el termini de 20 dies naturals comptadors a partir de l'endemà de la publicació d'esta orde en el Diari Oficial de la Comunitat Valenciana, i s'hauran de tindre en el moment de finalització del dit termini la totalitat dels requisits exigits.
4. L'incompliment del termini de presentació de la sol·licitud determinarà l'automàtica exclusió en l'accés de l'ajuda.
5. El lloc de presentació serà el registre d'entrada de la seu de la Conselleria d'Infraestructures i Transport (av. de Blasco Ibáñez, 50, 46287 València), o en els dels Servicis Territorials de Transports de València, Castelló o Alacant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports i Logística i remetre una còpia de la corresponent instància de sol·licitud per mitjà de fax (+34 96 386 22 62) o telegrama en el mateix dia.
Article 6. Documentació
La instància de sol·licitud anirà acompanyada dels documents (es presentarà documentació original o còpia degudament compulsada) següents:
a) DNI o passaport vigent si es tracta d'empresari individual. Si es tractara de persona jurídica, CIF de l'empresa i DNI i poders de representació de la persona que la represente.
b) Imprés de manteniment de tercers amb les dades de domiciliació bancària, segons model inclòs com a annex II, degudament validat per l'entitat bancària corresponent o adjuntant un certificat de titularitat del compte bancari.
c) Factura proforma, especificant l'IVA, de l'adquisició del vehicle. S'acompanyarà memòria explicativa de les característiques del vehicle que s'ha d'adquirir, i es detallarà sobretot la capacitat del vehicle i el seu comportament mitjà ambiental.
d) Factura proforma, especificant l'IVA, en la qual es reflectisca la completa instal·lació dels equips i elements necessaris del sistema d'adaptació.
e) En el cas que l'import de la despesa subvencionable supere els 12.000 € s'aportaran així mateix les distintes ofertes de diferents proveïdors i la memòria de justificació de l'elecció realitzada, d'acord amb allò que s'ha assenyalat en l'article 4, apartat 3, d'esta orde.
f) Autorització vigent de taxi o sol·licitud d'autorització davant de la Conselleria d'Infraestructures i Transport o sol·licitud de la llicència municipal de taxi en l'Ajuntament corresponent.
g) Compromís d'atendre amb caràcter prioritari les demandes de les persones amb discapacitat (apartat B de la sol·licitud). Este compromís quedarà articulat entre altres, a través dels acords que subscriguen amb alguna de les associacions de persones amb discapacitat reconegudes per la Conselleria de Benestar Social, en el qual s'establirà el protocol d'actuació per a l'ús de l'autotaxi adaptat en el cas de ser requerit per elles.
h) Documents acreditatius d'estar al corrent en el compliment de les obligacions tributàries i de Seguretat Social:
Per al seu ompliment el beneficiari podrà:
h.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat C de la sol·licitud.
h.2) En el supòsit de no-autorització, el beneficiari haurà de presentar certificat del seu compliment referit al moment de finalització del termini de presentació de sol·licituds i aportarà:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions, i ha de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o documents relatius a obligacions tributàries i de Seguretat Social, acreditarà esta circumstància per mitjà de declaració responsable.
i) Declaració responsable en què s'especifique qualsevol altra ajuda o finançament públic rebut per a l'adquisició o l'adaptació del vehicle per al qual se sol·licita ajuda a l'empara d'esta convocatòria, i es concretaran els imports rebuts a l'efecte (apartat D de la sol·licitud).
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de la inversió que el beneficiari realitze per a l'adquisició i adaptació del vehicle.
j) Declaració responsable, de les ajudes de minimis concedides per qualsevol projecte a l'empresa o persona durant els tres últims exercicis fiscals, amb indicació d'import, organisme, data de concessió i règim d'ajudes en què s'empara; o si fa el cas, declaració de no haver-ne rebut cap (apartat D de la sol·licitud).
k) Declaració responsable acreditativa de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions (apartat D de la sol·licitud).
l) Declaració responsable de no trobar-se inhabilitat per a rebre ajudes o subvencions de la Generalitat (apartat D de la sol·licitud).
m) Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions (apartat D de la sol·licitud).
n) Declaració responsable de no tindre embargada l'autorització d'autotaxi (apartat D de la sol·licitud).
o) Declaració responsable de no tindre pendent de pagament cap sanció imposada per infracció de la legislació en matèria de transports (apartat D de la sol·licitud).
Article 7. Sol·licitud d'ampliació de dades
Quan la sol·licitud no reunisca els requisits o falte algun document dels exigits, es requerirà els interessats perquè l'esmenen en el termini de deu dies hàbils a partir de la notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut este termini sense haver complit l'anteriorment disposat se'l tindrà per desistit de la petició i es procedirà a arxivar l'expedient.
Article 8. Criteris per a atorgar les subvencions
Per a l'atorgament de les ajudes es prendran en consideració els següents criteris de valoració de les sol·licituds presentades, amb les ponderacions que s'assenyalen:
- S'atendran amb caràcter prioritari aquelles sol·licituds relatives a l'adquisició de vehicles autotaxis adaptats que presten servicis en àmbits rurals amb menor oferta de transport públic: de 0 a 70 punts.
- Es tindrà en consideració la capacitat del vehicle i es prioritzaran les sol·licituds relatives a vehicles la capacitat de les quals siga major: de 0 a 20 punts.
- Es prioritzaran aquells vehicles amb millor comportament mediambiental (menors emissions, combustibles «nets»...): de 0 a 10 punts.
Com últim criteri per a l'atorgament d'ajudes davant de possibles situacions d'empat, es considerarà la data de presentació de les sol·licituds completes, és a dir inclosa la totalitat de la documentació necessària d'acord amb allò que s'ha especificat en esta orde.
Article 9. Característiques que han de reunir els vehicles adaptats
Els requisits exigibles als autotaxis adaptats deriven de la normativa espanyola, arreplegada en la Norma UNE 26.494, «Vehicles de carretera. Vehicles per al transport de persones amb mobilitat reduïda. Capacitat igual o menor a nou places, inclòs el conductor», publicada per AENOR el 20 de febrer de 2004 i la seua 1ª modificació, UNE 26.494/1M, publicada per AENOR el dia 19 de novembre de 2004.
A més serà d'obligat compliment la recomanació de l'esmentada Norma 26.494 referida al respatler i recolzacap. Preferentment s'instal·larà un respatler amb recolzacap que podrà ser fix (unit permanentment a l'estructura del vehicle) o desmuntable. Si no n'hi ha, es podrà instal·lar només un recolzacap (esta última opció només es permetrà si el recolzacap és dels que s'instal·len en l'estructura de la cadira).
Els requisits geomètrics per al respatler amb recolzacap s'especifiquen en l'annex C (informatiu) de la Norma UNE 26.494.
Si l'alçària calçada-pis del vehicle és superior a 250 mm, serà obligatòria la instal·lació, almenys, d'un escaló que complisca els requisits especificats en la UNE 26.494.
A més, els vehicles hauran de complir la normativa establida per a este tipus de transport.
Els sistemes d'adaptació hauran de complir així els requisits següents:
1. Especificacions tècniques respecte a l'accés al vehicle:
- El vehicle disposarà d'un accés fàcil, còmode i segur per a un usuari de cadira de rodes sense abandonar esta.
- L'alçària mínima del buit per a l'accés de la persona amb mobilitat reduïda (PMR) en la seua cadira de rodes serà de 1.300 mm, i es recomana un mínim 1.350 mm.
- L'amplària mínima del mencionat buit serà de 700 mm, i es recomana un mínim de 800 mm.
- Si la(es) porta(es) d'accés per a l'usuari de cadira de rodes és(són) abatible(s) d'eix vertical, l'angle mínim d'obertura serà de 90º.
- Independentment del mode d'obertura de la(es) porta(es) d'accés per a la PMR en la seua cadira de rodes, la(es) porta(es) tindrà(an) un dispositiu d'enclavatge que impedirà el tancament fortuït durant l'operació d'entrada/eixida.
2. Especificacions tècniques respecte a la superfície d'allotjament:
- El vehicle disposarà d'espai interior suficient per a allotjar com a mínim un passatger en la seua cadira de rodes.
- La superfície tindrà unes dimensions mínimes de:
· Longitud: 1.200 mm.
· Ample: 700 mm (i es recomana 800 mm).
- L'alçària lliure interior del vehicle, sobre un cercle de radi mínim de 400 mm, amb centre sobre el cap del passatger en la seua cadira de rodes, ubicada en el lloc assignat, serà de 1.400 mm mínima.
- L'espai de l'automòbil que es condicione perquè viatge un passatger en la seua cadira de rodes, serà tal que li permeta viatjar en el sentit de la marxa. Per motius de seguretat mai ha de posicionar-se transversal a l'eix longitudinal del vehicle.
3. Especificacions respecte a la seguretat del passatger viatjant en la seua cadira de rodes.
- El vehicle disposarà d'un dispositiu d'ancoratge per a la cadira de rodes que suporte els esforços de tracció, torsió i flexió a què pot exposar-se la cadira de rodes, així com als moviments de translació i gir.
- L'ancoratge haurà de subjectar la cadira de rodes per elements del seu xassís i no per elements fàcilment deformables com les rodes. Al seu torn l'ancoratge se subjectarà al xassís o bastidor del vehicle.
- El passatger en la seua cadira de rodes haurà de disposar d'un element de retenció, cinturó de seguretat que mai es considerarà com a component actiu de l'ancoratge de la cadira de rodes.
- Es disposarà d'un recolzacap que podrà ser fix o desmuntable.
4. Especificacions respecte a les persones de mobilitat reduïda no usuàries de cadira de rodes.
- L'angle d'obertura mínim de les portes abatibles d'eix vertical serà de 90º.
- Agafadors situats per a facilitar les operacions d'entrada/eixida i seure's/alçar-se.
- Si l'alçària calçada-pis del taxi és superior a la dels taxis convencionals (cas dels monovolums), es disposarà obligatòriament d'un escaló suplementari que reduïsca esta alçària, almenys per una de les portes.
- Els taxis adaptats hauran de portar les tarifes escrites en sistema Braille.
5. Especificacions respecte a l'element per a auxiliar l'accés (rampa):
- Com a element per a auxiliar l'accés a l'automòbil podrà ser suficient portar entre l'equipament una rampa que formarà amb l'horitzontal del punt de suport en la calçada un pendent no superior al 30%.
- La rampa suportarà l'esforç que produïsca una massa de 250 kg en el centre del seu buit, en posició recolzada.
- L'amplària exterior mínima serà de 700 mm (i es recomana 800 mm). En el cas que esta rampa estiga formada per dos canaletes, la seua separació interior màxima serà de 200 mm.
- Els costats exteriors i interiors en cas de canaletes tindran un vorell almenys de 80 mm d'alçària.
6. Conceptes de normalització i integració.
- A més dels criteris tècnics descrits, els vehicles hauran d'ajustar-se a la normativa establida per a este tipus de transport. En particular s'atendran les prescripcions respecte d'això contingudes en el Reial Decret 1544/2007, de 23 de novembre, pel qual es regulen les condicions bàsiques d'accessibilitat i no-discriminació per a l'accés i la utilització dels modes de transport per a persones amb discapacitat.
Article 10. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació de la Direcció General de Transports i Logística, i el cap de Secció de Transport de Viatgers, que una vegada fixades les admissibilitats i quanties segons els criteris establits en esta orde elevarà la corresponent proposta al director general de Transports i Logística, que per delegació del conseller d'Infraestructures i Transport, que per mitjà d'esta orde se li conferix, dictarà l'oportuna resolució i atorgarà o denegarà l'ajuda. En cas d'atorgament, la resolució expressarà amb exactitud la quantia. La dita resolució posarà fi a la via administrativa.
Esta possibilitat està prevista en l'article 63 de la Llei 5/1983, de 30 de desembre, del Consell, modificada per la Llei 12/2007, de 20 de març de la Generalitat, i article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
2. Si és el cas, la proposta de resolució inclourà una llista de reserva de sol·licituds que complint tots els requisits per a l'adjudicació de l'ajuda no puguen ser ateses per no haver-hi crèdit suficient per al pagament d'estes.
3. Els membres de l'òrgan col·legiat anteriorment citat podran ser suplits temporalment en els supòsits de vacant, absència o malaltia per qui designe el director general de Transports i Logística.
4. La instrucció de l'expedient es durà a terme per la Divisió de Logística i Planificació de la Direcció General de Transports i Logística.
5. El termini màxim per a resoldre expressament i notificar als beneficiaris les ajudes atorgades serà de sis mesos comptadors a partir de l'últim dia del termini de presentació de sol·licituds. Superat eixe termini sense que haja recaigut una resolució expressa haurà d'entendre's que esta és desestimatòria.
6. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
Article 11. Justificació de la despesa i pagament de les subvencions
Una vegada notificades les resolucions d'atorgament i previ al cobrament d'estes pels beneficiaris, estos hauran de justificar la despesa efectivament realitzada en el termini de dos mesos des de l'esmentada notificació, i en tot cas, abans del 30 de novembre de 2009, i aportar per a això la següent documentació que serà presentada en la Direcció General de Transports i Logística:
a) Factura, especificant l'IVA, de l'adquisició del vehicle.
b) Factura, especificant l'IVA, de la completa instal·lació dels equips i elements necessaris per a l'adaptació del vehicle.
c) Permís de circulació i fitxa tècnica del vehicle.
d) Autorització vigent de taxi en què figure adscrit el vehicle subvencionat.
e) Declaració responsable del sotmetiment a control i comprovació per part de l'administració de l'efectiva utilització de les ajudes en compliment dels fins de la convocatòria.
f) Certificats acreditatius que el beneficiari està al corrent en el compliment de les obligacions tributàries (estatals i comunitat autònoma) i amb la Seguretat Social en el supòsit de no haver autoritzat la Conselleria d'Infraestructures i Transport per a demanar davant dels òrgans competents les dades per mitjà de l'ompliment de l'apartat D de la sol·licitud.
g) Declaració responsable que el beneficiari està al corrent de les seues obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions.
h) Declaració responsable per la qual el beneficiari es compromet a atendre amb caràcter prioritari les demandes dels usuaris amb discapacitat, perquè la Direcció General de Transports i Logística, a més de comunicar este compromís a l'Ajuntament corresponent, puga procedir, si és el cas, a atorgar autorització específica perquè puga prendre passatgers amb discapacitat fora del municipi que els haguera atorgat la llicència o en els quals estigueren residenciats.
i) Còpia de l'acord subscrit amb alguna de les associacions de persones amb discapacitat reconegudes per la Conselleria de Benestar Social, en el qual s'establirà el protocol d'actuació per a l'ús de l'autotaxi adaptat en el cas de ser requerit per estes.
Una vegada rebuda per l'administració en el termini i en la forma escaient la documentació referida i després de les oportunes comprovacions, es procedirà al pagament de l'ajuda.
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.
Article 12. Obligacions dels beneficiaris
Els beneficiaris de les ajudes estaran obligats a:
a) Portar en el seu vehicle, en lloc ben visible, el símbol internacional de vehicle adaptat, en què s'especifica que l'adquisició i l'adaptació del vehicle ha sigut subvencionat per la Direcció General de Transports i Logística de la Conselleria d'Infraestructures i Transport, a través de senyal adhesiu les característiques i emplaçament del qual s'adequaran a les directrius que respecte d'això dispose la dita Direcció General.
b) Mantindre el vehicle adaptat durant un període mínim i continuat de sis anys. El control d'esta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís. L'incompliment total o parcial d'esta obligació pel beneficiari comportarà l'obligació de reintegrar l'import percebut proporcionalment segons el període de compliment, amb els interessos legals corresponents des del moment del pagament efectiu fins a la devolució del principal.
c) Facilitar qualsevulla dada o document que la Direcció General de Transports i Logística considere necessari demanar per a un coneixement exacte i veraç del compliment dels objectius i fins d'esta convocatòria.
d) Informar de la Direcció General de Transports i Logística qualsevol ajuda o subvenció que reben per a la mateixa finalitat, d'altres administracions o entitats públiques o privades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
e) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
g) Acreditar que estiguen al corrent en el compliment de les obligacions tributàries i davant de la Seguretat Social, segons s'indica en l'apartat h) de l'article 6 d'esta orde.
Article 13. Control i revocació de la subvenció
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donarà lloc a la revocació de les subvencions i a la devolució de les quanties atorgades, que meritaran els corresponents interessos de demora.
A més el dit incompliment podrà determinar la no-consideració de futures sol·licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols; II. Del reintegrament de subvencions, III. Del control financer de subvencions i IV. Infraccions i Sancions administratives en matèria de subvencions, de la Llei 38/2003, de 17 de novembre, General de Subvencions.
Article 14. Delegació de facultats
El director general de Transports i Logística queda facultat per a dictar les instruccions pertinents amb vista a l'aplicació, el desenvolupament i la inspecció del que disposa esta orde.
En tot allò no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.
Esta resolució podrà ser impugnada directament davant de la Sala Contenciosa Administrativa, del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 25 de març de 2009
El conseller d'Infraestructures i Transport,
MARIO FLORES LANUZA